Diari Oficial de la Generalitat Valenciana


Sumari del DOGV 9599, del 19-05-2023 (2023/5464)

RESOLUCIÓ de 17 de maig de 2023, del director general de Política Lingüística i Gestió del Multilingüisme, per la qual es determinen els certificats de nivell de coneixement d'un idioma que habiliten per a la matriculació en les escoles oficials d'idiomes de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9599

Data del DOGV
:   19-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/5464


Data del document
:   17-05-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * legislació
    * ensenyament d'idiomes

RESOLUCIÓ de 17 de maig de 2023, del director general de Política Lingüística i Gestió del Multilingüisme, per la qual es determinen els certificats de nivell de coneixement d'un idioma que habiliten per a la matriculació en les escoles oficials d'idiomes de la Comunitat Valenciana. [2023/5464]  
El Decret 242/2019, de 25 d'octubre, d'establiment dels ensenyaments i del currículum d'idiomes de règim especial a la Comunitat Valenciana, estableix les característiques i l'organització dels ensenyaments d'idiomes de règim especial a la Comunitat Valenciana, i fixa el currículum dels nivells bàsic A2, intermedi B1, intermedi B2, avançat C1 i avançat C2, dels idiomes alemany, espanyol, francés, anglés, italià, portugués, romanés i valencià. Dels idiomes àrab, xinés, èuscar, grec, japonés i rus, se'n fixa el currículum dels nivells bàsic A2, intermedi B1, intermedi B2 i avançat C1. Dels idiomes finés, neerlandés i polonés, se'n fixa el currículum dels nivells bàsic A2, intermedi B1 i intermedi B2.  
En desplegament d'aquest decret, es va aprovar l'Ordre 34/2022, de 14 de juny, de la consellera d'Educació, Cultura i Esport, per la qual es regulen l'avaluació dels ensenyaments d'idiomes de règim especial i les proves de certificació dels nivells del Marc Europeu Comú de Referència per a les Llengües a la Comunitat Valenciana, amb l'objectiu de regular l'avaluació dels ensenyaments d'idiomes de règim especial i les proves de certificació dels nivells del Marc Europeu Comú de Referència per a les Llengües.  
Els ensenyaments d'idiomes de règim especial estan dirigits a les persones que, havent adquirit les competències bàsiques en els ensenyaments de règim general, vulguen o necessiten al llarg de la seua vida adquirir o perfeccionar les seues competències en una o diverses llengües estrangeres i llengües oficials de l'Estat espanyol, així com certificar el seu nivell de competència en l'ús de les llengües.  
En aquest aprenentatge continu resulta fonamental poder avançar amb els coneixements previs assolits per tal que l'adquisició i consolidació de les competències comunicatives de les llengües tinguen uns fonaments sòlids. Aquesta resolució té com a objectiu determinar quins nivells de llengua habiliten per a poder matricular-se en les escoles oficials d'idiomes del País Valencià.  
Per tot això, en virtut de les competències que m'atribueix l'article 11 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Únic  
Els certificats que habiliten per a la matriculació en els cursos curriculars i complementaris de les escoles oficials d'idiomes de la Comunitat Valenciana són els que recull l'annex d'aquesta resolució.  
  
Contra aquesta resolució, que no posa fi a la via administrativa, es pot interposar un recurs d'alçada davant de la Secretaria Autonòmica d'Educació i Formació Professional, en el termini d'un mes comptat des de l'endemà de la publicació en el Diari Oficial de la Generalitat Valenciana, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 17 de maig de 2023.- El director general de Política Lingüística i Gestió del Multilingüisme: Rubén Trenzano Juan.